Secció Excursionista CAE: 2009\nTriomf a Miramar per equips\nEnguany els de l’AAEET de Valls van tornar a organitzar la cursa d’orientació de Miramar, que si bé es una cursa de caràcter popular, no hi falta el nivell amb els corredors. Dos circuits de 7 i 15 km amb molt de desnivell i duresa i amb sorpreses amagades dins d’arnes d’abelles…\nTot començava al poble de Miramar el dia 22 de novembre a partir de les 9 del matí on el corredor del SECAE, Toni Morlans, junt amb el Joan Borràs Ambdós pares primerencs, i companys de feina, son qui es van emportar el trionf per equips en el recorregut llarg.\nUn magnífic dia i el fet de que tot i no estar en plena forma van formar un exel·lent equip d’orientació que els va dur a traçar correctament i amb un menor esforç físic a la victòria.\nEn categoría individual Edu Vizcaya del Club orientació Montsant va ser qui va arribar primer, seguit de Jordi Pàmies, Espluguí del Mas Virgili i tercer el company Jordi Coral.\nUna magnífica cursa que no us podeu perdre l'any que vé amb desenes de regals per sorteig , que això sí els nostres corredors no van arreplegar.\nFoto: Gemma Roselló\nEscrit per administrador a 12/29/2009 11:35:00 p. m. 0 comentaris\nAscensió al Pic Long per l’aresta Nord\nLa cordada “Paz bronquial” formada per el Santo-Benaiges , el Lluís dels Ilercavons junt amb el Toni del Secae. Tres Pirineistes de pedra picada que portaven un encostipat d’antologia!\nDesprés de dormir poques hores a la Cali entre estossecs, roncs esternuts i mocades emprenem la marxa a quarts de sis quan encara era negra nit. Sort de la tècnica ja que amb un bon frontal i el gps vam fer via sense perdre’ns. Feia un fred que pelava i matinàvem per que al migdia s’havia d’enfortir el vent, que ja començava a glaçar-nos els ossos.\nA trenc d’alba ja estàvem arribant a cresta en el pic Maubic on vam veure sortir el sol! Feia un fred terrible sobre uns -2ºC que amb el vent bufant semblava ple hivern. De fet en aquest moment jo ja tenia el Camelbag congelat! La cresta s’erigia dreta i davant teníem un seguit d’agulles que havíem de superar, la segona de les quals precària com estava s’havia de baixar amb un ràpel que feia basarda de mirar. EL vent colpia les cordes i les nostres orelles i entre el fred i la paüra de la situació no paràvem de tremolar.\nUn cop passada aquesta situació un tan incòmoda pujàrem per un corredor dret però estable amb alguns passos atlètics i alguns altres d’acrobàtics per tal de fer més segura l’ascensió. El vent començava a apretar i encara no érem al migdia però la bona qualitat de la roca i el fet de progressar amb cautela cada pas feia que disfrutéssim a cada grimpada.\nUn cop passat un primer ressalt la cresta s’estrenyia com una fulla de ganivet, però la roca continuava essent estable. Passat un flanqueig de vertígen quedava atacar l’últim ressalt que cada cop era més fàcil. Al fons el llac Tourrat més de 800m més avall era la única referència que teníem.\nEl vent segons meteofrance.com era de 45 a 50km en atmòsfera lliure a 3000m amb reguitzells de 70km/h. Per això vam acabar la jornada amb mal de cap! Uns metres més i vam arribar al cim del Pic Long a 3192m el cim més alt íntegrament Francès dels Pirineus. La via està considerada AD, que amb les condicions de fred i vent ens atreviriem a posar-li el +.\nJa em fet el cim! Però continuarem per l’aresta Est fins als pics Badet, abans però trobem el ràpel de la via normal del long que tot i ser la via normal també se les porta! A partir d’ara la cresta es suavitza i tot i ser escarpada es deixa fer sense complicacions.\nNomés algun petit ressalt que s’ha de desgrimpar bastant fàcil però de roca podrida que sembla que a cada pas et quedaràs amb la presa a la mà! Però poc a poc i bona lletra i un pas darrera l’altre baixem cap a l’hourquette du Pic Long.\nDes d’aquí fins a l’Estaragne es una passejadeta amb desnivell que es fa una mica dura pel vent que no deixa de bufar i per les hores que portem caminant. Les meravelloses vistes però que tenim al davant ens corprenen i ens animen a seguir. Des d’aquesta Talaia que és el Campbieil podem veure a primer terme a l’esquerra el circ de Tromouse, més al fons las tres marias(segons policia Nacional) o tres sorores per que ens entenguem amb el món perdut, el cilindre, el Marboré, la bretxa de Roland, Taillón i fins i tot l’imponent mole del Vignemale!\nJa només ens queda baixar per la val d’Estaragne fins la carretera, que hem de remuntar fins al embassament del Cap Long on ens esperaven els manyanitos, les bambes i la Paz Bronquial!\nPer cert el vent va pendre els nostres encostipats, o els va desar per un altre dia...\nFotos: Jotabe, Lluís i Calixto\nEscrit per administrador a 10/21/2009 10:28:00 p. m. 3 comentaris\nVia ferrada del Castellasso\nEl dissabte 10 desafiant el vent i la pluja vam anar a Benasc a pasar el cap de setmana amb l’intenció de fer alguna via ferrada i el cim del Salvaguardia, mirador del massís de la Maladeta!\nEl Salvaguardia va ser impossible, vent i fred i el fet de voler-hi anar amb els hereuets i pubilletes, va fer que no poguéssim assolir objectius però almenys vam poder anar a fer la via ferrada el Jordi, l’Octavi i jo mateix.\nLa via ferrada va ser la del Castellasso a la població de Sessué es una via fàcil però bastant vertical i ràpida. En dues hores vam fer aproximació, pujada i baixada i tot i que feia vent vam poder disfrutar-la de valent.\nUna verticalitat absoluta i una mescla d’escalada fàcil i escales fan que sigui del tot recomanable. Si en voleu la ressenya només cal que ens dieu quelcom i us la direm.\nFotos i text: Calixto\nEscrit per administrador a 10/19/2009 10:27:00 p. m. 0 comentaris\nDuatló d’alta muntanya de Catalunya\nUn any més uns quants bojos per la muntanya ens vam retrobar a la Duatló d’alta muntanya de Núria.\nEnguany feia molt de bo i vam disfrutar de valent de la cursa que ja s’ha convertit en tot un clàssic del calendari de les duatlons XM.\nDe bon dematí des de Ribes i quan encara era negra nit ens vam repartir en diversos cotxes per a pujar a Queralbs. A mi em van recollir els companys de fatigues dels Ilercavons, on en un cotxe familiar vam entaforar 4 persones i 4 bicicletes! Una animalada! Gràcies al Joan Farnós i a la falda del nostre amic Benaiges alias Jotabe, amb els savis consells del Lluís.\nUn cop ens vam retrobar amb l’Octavi (masvirgili) i l’Asensio cap amunt a fer cua i a esperar amb els mugrons de punta la sortida, amb vells coneguts i comentant la jugada.\nTret de sortida i una pujada nan fent amb btt que ens duu a Fontalba on amb poquets minuts de diferencia vam arribar jo, l’asensio i el Tavi.\nDesprés ens quedaba la dura pujada al Puigmal i baixada a Núria on les rampes van fer acte de presencia per no faltar a la cita anual! Allí a Núria ens esperaven les families per donar-nos molts i molts ànimus. I la dura tornada a Fontalba que vam compartir amb el Tavi animant-nos mutuament.\nDesprés btt i a fons cap avall que la recompensa d’haver-la acabat ens espera!\nEls temps I posició:\nToni 3h 41’ 08’’ posició 132\nTavi 3h 43’ 23’’ posició 153\nAsensio 4h 21’ 19’’ posició 366\nMenys jo tots van millorar els registres de l’any passat, tot i això tots en vam quedar molt contents del que vam fer per que aquí sí que el més important es participar i acabar.\nFotos: Núria i Carme.\nEscrit per administrador a 10/16/2009 11:36:00 p. m. 0 comentaris\n6a Cursa de Copa Tarragona d’Orientació\nDins els actes de les Festes de Santa Tecla de Tarragona, el dijous dia 17 de setembre es va disputar la 6a i última Cursa de Copa Tarragona d’Orientació. Aquest any, el Club d’Orientació Montsant ha decidit organitzar una cursa més que l’any passat i deixar per l’últim moment la resolució final de la classificació general de Copa Tarragona.\nL’espluguí i membre de la SECAE, Jordi Guasch, va presentar-se a l’event, sabent que no tenia moltes possibilitats de guanyar degut a l’intens dolor del seu genoll. A més, en la cursa i corrien noms ja consolidats com l’Alejandro Hernàndez i joves promeses com el Gerard Antón i el José Miguel Díaz.\nTot i l’amenaça de pluja per part dels meteoròlegs, una vuitantena de corredors van presentar-se a les 7 de la tarda davant l’oficina d’informació del Camp de Mart. Després de recollir els dorsals, l’organització va acompanyar tothom al punt de sortida, que com l’any passat es situava a les escales de la Catedral de Tarragona. Mapa en terra, es va donar la sortida en massa per a totes les classificacions: Open (homes i dones), Duo (homes, dones i mixte) i Iniciació.\nUn recorregut score, és a dir, no linial, obligava als participants a decidir sobre la marxa, la millor ruta a seguir per tal de ser el més ràpid sense deixar-se cap fita. Algunes d’aquestes fites estaven diposades de manera que s’havia de passar per llocs força pintorescs del Casc Antic i d’altres es trobaven amagades en carrers estrets o sense sortida. A més, la quantitat de gent que es trobava pels carrers degut a les Festes, dificultava als corredors poder mantenir un ritme constant de cursa.\nLes últimes fites es trobaven dins el Camp de Mart, lloc on també es trobava l’arribada.\nEn Jordi va fer una cursa regular, sense cometre gaires errades d’orientació excepte en el tram final. Aquesta regularitat el va permetre mantenir-se al mig de la taula en la classificació final. Els resultats de la Cursa en categoria Open Homes foren els següents:\n1er. - Alejandro Hernàndez 0:31:33 (Montsant)\n2on.- Lluis Ollora 0:31:43 (Grions)\n3er.- Gerard Anton 0:31:56 (Montsant)\n11è.- Jordi Guasch 0:42:59 (Montsant – SECAE)\nCap a quarts de nou i veien que s’acostava tempesta, es van començar a repartir els premis i quan encara no s’havien entregat tots els trofeus, el xàfec que queia ja era considerable. Tot i així, gairebé tothom va aguantar l’aiguat fins al final.\nAra només toca esperar com quedarà la classificació general de Copa Tarragona per saber si en Jordi podrà millorar la tercera posició obtinguda l’any passat.\nEscrit per administrador a 10/03/2009 12:41:00 p. m. 2 comentaris\nCursa de Relleus de Montblanc\nDins els actes de la Festa Major de Montblanc, el dia 5 de setembre es va disputar la Cursa de Relleus de les Entitats Montblanquines. No és la primera edició d’aquesta cursa de relleus que cada any té més afluència de gent i que pel seu original format es consolida com un referent per aquells que els agrada disputar una cursa per equips.\nUn circuit fàcil pel casc antic de Montblanc i un desnivell mínim, fan que aquesta cursa la puguin gaudir, des dels més professionals, als que corren per primer cop en un event com aquest.\nAlguns espluguins ens vam trobar cap a quarts de vuit a la plaça de Sant Francesc amb temps per recollir els dorsals i saludar els companys que ens anavem trobant.\nPuntualment a les vuit del vespre es va donar el tret de sortida a la cursa i els primers rellevistes van començar a donar voltes al circuit. Cada participant havia de recórrer un quilòmetre i mig, dues voltes, que per mantenir el ritme dels primers s’havia de fer amb seny, ja que molts, consumien totes les seves forces abans d’acabar la primera volta. En total, els quatre rellevistes havien de completar sis quilòmetres. Tot i ser una cursa no competitiva ningú volia ser l’últim i tots els participants van entregar el millor de si mateixos per acabar el més endavant possible. Els companys del Mas Virgili es van imposar en un relleu final impressionant d’en Xavi Prim, que va superar els que fins llavors havien ocupat la primera posició. Un servidor, formant equip amb companys de Montblanc, va aconseguir la quarta posició per equips. Samarreta commemorativa, aigua i galetes per recuperar forces i sopar a l’Església de Sant Francesc per acabar d’arrodonir el dia. Tot gratuit. Un aplaudiment pels companys del Club Atlètic Montblanc que es superen cursa a cursa i que són capaços d’organitzar events com aquests en dies tan senyalats. Enhorabona a tots.\nEscrit per administrador a 9/12/2009 08:07:00 p. m. 0 comentaris\nUn d’aquests dies calorosos d’agost el Xop i el Toni vam anar a fer la cresta de Besiberri, una cresta d’una bellesa sorprenent, seguint un itinerari tècnic i atlètic que ens va portar per l’esmolada cresta que separa la vall de Bohí de la vall de Senet.\nCom totes les sortides en que anem amb el Xop, no hi falten quatre coses: Matinada al canto, pallissa tremenda, molts 3000’s i “mañanitos”.\nAixí doncs per tal de que no ens enganxi tempesta en plena cresta de cara al migdia, ens disposem a caminar a les 4h30’ del matí amb un grapat de” Mañanitos” al ventre.\nTravessem de cap a cap l’estany de cavallers amb l’única llum dels nostres frontals, i un cel tot estelat on Mart brilla com mai! d’allí enfilem la Pleta de Riumalo i el barranc homònim fins a l’estanyet de Malvesina. A partir d’aquí pedrera i el sol comença a despuntar darrera nostre i ens il•lumina ja la paret del Besiberri Nord que s’alça imponent davant dels nostres ulls.\nComencem l’escalada del Besiberri nord considerat dels més difícils d’escalar per la seva via normal per un seguit de corredors a voltes perdedors, que poc a poc anem trobant gràcies a les fites que hi ha. Arribem al pas clau, un petit mur de tres metres d’escalada de III+ que es supera fàcilment, i un cop passat arribem sense més dificultat al cim.\nEl Camí que ens ha de dur del Nord al Bessiberri del Mig està plagat de passos atlètics i tècnics, d’agulles que s’han d’escalar, parets on hem de treure la corda per tal de fer cordada d’ascens i un llarg etzetera que fan que sigui una ruta entretinguda i maquíssima., no exempta de dificultats!\nEl fet d’anar assegurats en els passos més difícils, el dia que ens fa i la bona qualitat del granit fan que la travessa sigui meravellosa, per repetir! Arribem doncs als Bessiberris del Mig i d’aquí cap al Sud.\nDesprés del Sud la cresta ja no es tan difícil, però es més pesada, ja que els cims estan més separats, però encara conserva l’encant, sobretot just abans d’arribar als peus del comaloformo\nD’aquí cap avall a una bretxa que queda fonda i la paret vertical que ens espera per tal de pujar a la punta Passet. De fet es un bon cim per dedicar a aquest guia pirineista de Gavarnié, ja que la pujada lluny de ser fàcil ens va posar les piles, i arribar a dalt va ser tot un èxit! Tan com baixar-ne.\nDesprés de la pallissa d’arribar a la punta Passet, només ens quedava pujar al Comaloforno per acabar de completar el dia! El Xop es va deixar els Red bulls aquesta vegada i com que no tenia ales a caminar rebentats!\nVam arribar al final de l’aresta al cim del Comaloforno, un cim molt especial per a mi! Que a les seves entranyes guarda un record que esperem que d’aquí uns anys el poguem reviure.\nDes d’aquí un bon descans albirant la cresta que ens ha fet suar però que hem disfrutat de valent!\nEl descens com sempre pesat! Tan hem pujat? Es l’eterna pregunta... Almenys teniem el paisatge de la Punta Alta i el parc d’aiguestortes que ens recordava caminades passades...\nperò bé al final amb 17 km recorreguts, més de 2000 m de desnivell positiu i unes 11hores de caminar amb els genolls destrossats ens banyem a l’estany de cavallers. El Xop poc amant de l’aigua freda es banya fent un crit de senglar ferit.\nEscrit per administrador a 9/10/2009 11:42:00 a. m. 0 comentaris\nAscenció al Pic Abadías 3271 mt.\nEl passat 11 d’agost, uns dies després de la festa major el Sergi i el Toni vam anar cap al Massís Maladeta- Aneto amb la intenció de fer els cims de la cresta del Medio.\nBen d’hora després de dormir poques horetes al vado del Hospital agafem el bus que ens durà als llanos de Besurta, i a les 5’15 del matí ja comencem a caminar direcció Renclusa i la cresta del Portilhon.\nDesprés de dos horetes de caminada els primers contratemps ens vénen a veure en forma de mal al genoll, El Sergi comença a notar els lligaments del genoll una sobrecàrrega, que hauria d’haver sortit baixant i no pujant... I ens fa perillar els plans.\nDecidim seguir avançant ja que el dolor es suportable, però amb la recança de no saber quan haurem d’abandonar .\nDeixem la cresta del Portilhon i després de travessar una pedrera de grans blocs arribem a la glacera del Aneto, que està molt en retrocés i gelada com un vidre. Aquí en podeu veure una foto... segueix així aquesta glacera té els anys contats!\nCol•locats els crampons, tirem glacera amunt fins arribar al collado Maldito. Aquí hem de decidir si entrem a cresta o canviem de plans. El genoll al doblegar feia molt de mal i consegüentment l’escalada es feia perillosa. Una retirada a temps diuen que es una victòria per tant vam optar per fer el cim que teniem més a la vora, el pic Abadías de 3271 mt. que a més s’hi arriba sense massa esforç ni dificultat.\nDes de dalt es té una panoràmica exel•lent del massís de l’aneto i avall l’imponent ibon de Cregueña.\nUn cop baixant del cim cap a la glacera, el genoll ja fa bastant de mal i S’haurà de concentrar els esforços a baixar lentament i segur fins a Besurta.\nEn aquest moment ens vam separar una estoneta, el Sergi anava baixant segur pel camí de tornada, mentre jo vaig anar cap als pics del Medio-Coronas, per a poder fer la foto del paisatge que em va corpendre des del primer cop que el vaig veure dalt del pic de Coronas.\nA més des d’aquesta Talaia privilegiada podem veure en aquesta foto la cresta de Cregueña amb les seves agulles esveltes i perfectes. La cresta del Medio amb la seva imponent piràmide damunt la glacera. I al fons a la dreta el Pic Abadías i la Maladeta d’on acabem de venir.\nDesprés a córrer glacera avall en busca del Sergi seguint el mateix camí que de pujada!\nUn bon beure al Refugi i banyet obligatori al riu, on el Sergi va patir de valent per a treure’s el “typing” del genoll amb depilació freda inclosa.\nText : Toni\nFotos: Toni i Sergi\nEscrit per administrador a 8/24/2009 07:06:00 p. m. 0 comentaris\nEl Bloc de la SECAE fa 1 any\nEl dia 7 d’agost el nostre bloc va fer un any i creiem que ha arribat l’hora de fer una mica de balanç.\nCertament es fa difícil resumir tot un any d’activitats en quatre ratlles. En el moment de penjar aquest post s’han publicat un total de 33 cròniques les quals podem subdividir en temàtiques tan diferents com l’alpinisme, l’atletisme, les duatlons, les curses d’orientació, l’escalada o les vies ferrades, entre d’altres. Aquesta diversitat d’activitats denoten la bona salut de la secció i la gran quantitat d’opcions que hom pot escollir per gaudir de l’esport i la muntanya.\nPer fer una mica d’autocrítica però, i sabent que hi ha gent del club que realitza més activitats de les que es publiquen al bloc, potser seria necessari recordar als socis l’existència del bloc i la facilitats per publicar un crònica. Això permetrà que tots coneguem les activitats que realitzem i alhora ens servirà per obtenir informació útil i ressenyes dels llocs on d’altres ja han estat.\nTambé s’hauria de potenciar l’ús del box de comunicació lateral per informar de les activitats que es realitzaran i quedar amb els companys.\nTot i així, és important remarcar que la qualitat de les cròniques ha estat molt alta, amb tot detall de dades i gran profusió d’imatges gràfiques que han permès fer-se una idea força aproximada de l’activitat realitzada.\nTambé s’ha de reconèixer l’aportació que gent d’altres blocs, d’altres clubs o simplement d’altres llocs ha fet al bloc, donant la seva opinió o informant de les activitats que es realitzen a prop o lluny de les nostres contrades. Sense ells no seria possible donar-li al bloc, la profusió a l’exterior que tot bloc necessita.\nAixí doncs, només podem felicitar-nos per haver complert els objectius que ens vàrem marcar. Tot i així, no ens quedarem amb el què tenim i intentarem millorar per satisfer les nostres necessitats i les dels que ens llegeixen.\nBloc Màster SECAE\nEscrit per administrador a 8/09/2009 10:35:00 p. m. 0 comentaris\nEl Montardo per Cavallers\nEl 5 d’agost un grup d’espluguins, d’entre els que hi havia alguns membres de la SECAE, vam coronar el cim del Montardo (2833 m.).\nL’aventura va començar el dia 4 per la tarda quan l’Enric, el Jordi, el Marc, el Ricard, el Santi, el Guasch i el “Basco”, vam sortir de l’Espluga direcció a Casa Llavassa, situada a la pintoresca població de Durro (1386 m.).\nDesprés de comprar tots els queviures necessaris a Barruera vam buscar un lloc per sopar i agafar forces pel dia següent. El lloc escollit fou el restaurant de l’Hotel L’Aüt, al poble d’Erill la Vall, recomanable cent per cent per la quantitat i qualitat del menjar. Tips i amb la previsió de llevar-nos ben aviat ens en vam anar a dormir després d’unes quantes partides al pòquer.\nEl dia següent va començar amb mitja horeta de retard, doncs teniem previst estar a quarts de vuit a la presa de Cavallers i ja eren les vuit tocades quan vam començar a vorejar la presa.\nUn cel blau i amb pocs núvols feia presagiar que la calor apretaria de bon matí. L’ombra ens va acompanyar fins al Planell de Riumalo però a partir de les Llastres de la Morta el sol va començar a apretar de valent. Donada la longitud del recorregut, ens vam marcar uns temps màxims per tal d’aconseguir el nostre objectiu. Així doncs, una hora i mitja després d’haver sortit ja estavem esmorzant al costat de l’estany de Travessani. En aquest punt vam haver de dir adéu al Jordi que amb un problema important al calçat va tornar cap als cotxes. Els demés vam continuar vorejant l’estany de Travessani direcció a l’Estany des Mangades, i d’aquest a l’Estany des Monges fins arribar al Coret d’Oelhacrestada, punt on ens trobarem la majoria de gent que pujava per l’altra vessant des del refugi dera Restanca.\nEns quedava el tram final fins al Coth de Montardo i d’aquí al cim del Montardo.\nArribavem a quarts d’una i amb temps suficient per fer les fotos de rigor i contemplar el paisatge pirinenc que se’ns mostrava al nostre alrededor, des del cim de l’Aneto, al Pla de Beret, passant pel Tuc de Colomers o la Punta Alta i els Besiberris.\nI fet el cim vam començar a desfer el camí de pujada, aquest cop tallant una mica més pel dret intentant guanyar temps i arribar als cotxes abans de les quatre de la tarda. En total vam recórrer uns quinze quilòmetres per senders de muntanya amb un desnivell aproximat de mil metres. El temps total emprat comptant els descansos i avituallaments fou de vuit hores. Cansats però satisfets vam tornar a Casa Llavassa per dutxar-nos i descansar.\nL’endemà alguns de nosaltres vam decidir relaxar-nos a les cadolles que forma el riu de Salenques a la vall del mateix nom. Vam deixar el cotxe al costat de l’embassament de Senet o de Moralets i per un caminet ben marcat al costat esquerre de la carretera vam pujar pel mig de la Vall de Salenques entre salts i cadolles que l’aigua ha anat formant amb el temps i que ara són lloc de relax per a turistes i families que volen passar el dia prop del riu, refrescant-se amb una aigua força freda (gairebé gelada, m’atreviria a dir).\nDesprés de retrobar-nos tots altre cop, vam dinar a peu de carretera en un restaurant del Pont de Suert. Tips i amb els deures fets vam emprendre el camí de tornada a l’Espluga.\nFotos: Jordi Guasch\nEscrit per administrador a 8/09/2009 10:00:00 p. m. 1 comentaris


Agrupació DEIA: 2011\nMoció "panells informatius"\nPresentada el passat 4 de novembre:\nNosaltres, altres entitats i fins i tot l'Ajuntament hem de recórrer als pals de l'electricitat per a posar els cartells anunciant les activitats que duim a terme.\nSeria més net si hi hagués punts aposta a diversos indrets del poble; a més, la gent ja sabria on anar a cercar la informació. L'únic punt existent (el de sa Tanca) no basta, i a més es veu poc.\nUn bon accés a la informació és cabdal per a una bona democràcia.\nL'Ajuntament disposarà suros a diversos punts del poble per a què entitats, veïnats i ell mateix puguin penjar-hi cartells de les diferents activitats que es duen a terme a Deià.\nPublicat per Lear a 3:43 Cap comentari:\nEtiquetes de comentaris: 2011, Mocions\nMoció "retornar els doblers públics emprats en un dinar dels regidors del PP amb llurs parelles i fills"\nEl passat 24 de juny els regidors del Partit Popular d'aquest Ajuntament varen fer un dinar amb les seves parelles i fills (els que en tenen), a més d'un veïnat, al restaurant sa Vinya. La factura d'aquest dinar, que pujava a 518,70€, va ser carregada a l'Ajuntament.\nAgrupació DEIA trobam immoral que en temps de crisi es convidi a dinars a familiars de regidors amb doblers públics. Els doblers públics no surten d'una màquina màgica de fer doblers, sinó dels impostos dels ciutadans. Per això és important recordar que l'àpat que vostès es pegaren aquell dia (i tots els que s'han pegat, ja que el Batlle ha dit que era una activitat tradicional) surten, per exemple, de les contribucions que les deianenques i els deianencs han pagat aquests dies, en molts casos amb molt d'esforç.\nEls regidors cobram per la feina que feim. I en el seu cas, un molt bon sou. Així que l'Ajuntament no els ha de convidar a res per agrair-los res. Ja s'enduen l'agraïment cada final de mes. Si volen anar a fer un dinar de germanor el dia de sant Joan, ens pareix perfecte, però es poden pagar el plat de la seva butxaca.\nA més, hauran d'explicar quin profit treu el poble de convidar les seves parelles i fills a dinar el dia de sant Joan. Perquè si la resposta és cap profit, com nosaltres creim, i aquesta factura es paga amb doblers públics, es podria estar incorreguent en un delicte de malversació de fons públics, tipificat a l'article 433 del Codi Penal.\nI no és per la quantitat del dinar, sinó per la qualitat de la nostra democràcia: són uns gestors dels recursos públics, no els seus propietaris. Així que no en poden fer el que els véngui en gana.\nEl Ple de l'Ajuntament de Deià exigeix als regidors de l'equip de Govern de retornin els 518,70€ que es varen gastar en un dinar amb llurs parelles i fills dia 24 de juny i que en cap cas respon a un interès públic.\nRebutjada per 4 vots en contra (PP) i 1 a favor (Agrupació DEIA)\nPublicat per Lear a 3:41 Cap comentari:\nPrecs i preguntes del Ple Ordinari de dia 4 de novembre\nFa més de quinze dies vàrem sol·licitar per escrit quines persones havien assistit al dinar que es va celebrar amb fons públics a sa Vinya dia 24 de juny i que va costar 518,70€; la regidora Magdalena López just ens n'havia informat verbalment, dient que hi eren els regidors del Partit Popular, les seves parelles i els fills de qui en té, a més d’un veïnat; aquesta versió va ser corroborada per un testimoni. Encara no hem obtingut resposta per escrit. Per això, i perquè a la premsa s’han dit coses diferents a les que ens va explicar la regidora i el testimoni, demanam al senyor Batle: qui va assistir a aquest dinar?\nEl batle contesta que no se'n recorda, que la secretària ens contestarà per escrit.\nEl Batle ha dit a la premsa que aquest dinar (dels seus regidors amb les respectives parelles) era tradicional. Des de quan?\nEl batle contesta que des que ell sap.\nFa més de quinze dies vàrem presentar una sol·licitud a Secretaria-Intervenció, Tresoreria i Batlia demanant que s'aturàs el pagament de la factura de 518,70€ de Vinya de dia 24 de juny (amb entrada a l'Ajuntament de dia 1 de juliol), i que se'ns comunicàs immediatament si no es podia aturar perquè el pagament ja s'havia efectuat; encara no n'hem obtingut cap resposta. Ja s'ha efectuat el pagament? Si és que no, es pensa aturar?\nLamentam que el Partit Popular intenti constantment mesclar les nostres famílies amb la nostra tasca de regidors, quan en són completament alienes fins que els donem doblers públics o els afavorim indecentment amb les nostres votacions aquí. Ho vàrem patir amb la meva família per l’assumpte de l’aigua i amb la de na Cristina López pel tema dels restaurants (en els dos casos, a més, recorreguent a falsetats).\nEls oms de davant es Molí i can Madó estan malalts. Pregam que es mirin de salvar o tallar si són insalvables per evitar qualque accident.\nContesten que s'han demanat estudis a la Conselleria de Medi Ambient per a actuar-hi.\nLes pasteres segueixen en mal estat (n’hi ha de buides, seques...). Ja ho vàrem demanar al passat plenari, però no hem vist millora. Ja que varen costar tants de doblers, se n’hauria de tenir cura o llevar-les, perquè acaben enlletgint enlloc d’embellir.\nContesten que esperaven les pluges per a sembrar-ne de noves.\nEl tros de carrer del final del Porxo, que va dels poals de fems a cas Coix, és públic o és privat? Perquè un propietari es dedica a posar-hi pasteres i tancar-lo a poc a poc. Nosaltres entenem que és públic (basta veure que hi ha enllumenat públic), però no entenem per què l’Ajuntament no hi fa res.\nEl batle contesta que la plaça és pública, el carrer que segueix no.\nA les escales de sa Font Fresca hi ha molt de verdet i hi ha perill seriós de llenegar. Pregam s'hi posi solució. A més convendria millorar la síquia que comunica la font amb el torrent, perquè quan ve molta d’aigua es desborda.\nEl 19 de setembre vàrem demanar el cost total de les camionades d'aigua que s'han duit aquests mesos, i encara no hem obtingut resposta. Quina és la quantitat?\nEl batle contesta que uns 22.000€.\nDia 22 de setembre vàrem demanar per escrit quina ha estat la quantitat exacta que ha pagat Dournier SA a l'Ajuntament en concepte del cànon variable del 95% sobre els excedents anuals que aquesta empresa ha obtingut gràcies a la concessió del servei municipal d'ORA d'ençà del maig de 2009, i encara no se'ns ha contestat. Quina és la quantitat?\nLa secretària ens ho donarà per escrit.\nEl passat 7 d'octubre vàrem informar al govern municipal que havíem rebut diverses queixes de gent que vol passejar per la passarel·la en direcció a s'Empeltada perquè els cotxes aparquen damunt la zona destinada a vianants, alhora que demanàvem que es prenguessin mesures per solucionar el problema. Què s'ha fet?\nS'ha solucionat. El regidor Apesteguia diu que no a tots els trams. Contesten que és veritat, però que ja estan comanats més pilons.\nEn el passat Ple de 2 de setembre vàrem aprovar una moció en què donàvem suport a l'equip de govern per a aconseguir millorar la recepció dels canals de radiotelevisió. Que s'ha fet en aquest sentit?\nS'han fet les reunions pertinents i s'esperen informes tècnics.\nCom funcionarà l’escola de música?\nCom l'any passat.\nDes d'Agrupació DEIA volem dir que trobam un encert el reasfaltament de la carretera de Deià a Valldemossa, tal com va demanar aquest Ple per unanimitat. De totes maneres, encara resten trams sense asfaltar. Es té un calendari per acabar-ho?\nEl batle ha donat les culpes al passat govern del Consell i diu que es mirarà d'acabar tot d'una que sigui possible.\nAixí mateix, trobam positiu que s'hagin col·locat badens a Arxiduc Lluís Salvador tal com molts veïnats i aquesta oposició havíem demanat moltes vegades. De totes maneres, volem recordar que hi ha carrers de nuclis urbans (es Clot, sa Vinya Vella, es Recó, Llucalcari, etc.) que presenten molt mal estat. Pregam que s’hi posi solució.\nResponen que està prevista i pressupostada una millora dels carrers del casc urbà.\nTambé demanant que es posi un pas de vianants entre el forn i la papereria, ja que és un lloc de pas habitual molt transitat.\nDiuen que està massa dins el revolt i que s'ha denegat des de Trànsit.\nEl paviment del camp de futbol és molt antic i s’engorga fàcilment. S’hi hauria de posar solució.\nA la carretera de sa Cala, a l’altura de la barrereta de son Bujosa hi ha un vessament d’aigües. Demanam que s’hi posi solució.\nDemanam que es tengui més cura en la neteja de tots els carrers, ja que molts veïnats es queixen que el servei actual no basta.\nAbans de les pluges, s’haurien de fer les clavegueres netes.\nResponen que està fet.\nEl contenidor de paper i cartró de davant el forn s’hauria d’embellir, ja que està a un lloc molt transitat i emblemàtic; s’hi podria posar una caseta de fusta?\nEs recull la demanda.\nEn el passat Ple ordinari de 2 de setembre es va deixar per a aquest Ple les següents preguntes a regidors, que ja havíem presentat per escrit l'11 d'agost:\nA Javi Deyà: informació, a grans trets, de la situació actual i dels principals projectes de cadascuna de les àrees que té delegades: Hisenda, Medi Ambient, Obres i serveis i Governació.\nSe n'han oblidat.\nA Xisco Arbona Alba: informació, a grans trets, de la situació actual i dels principals projectes de cadascuna de les àrees que té delegades: Urbanisme, Patrimoni, Esports i Emergències.\nA Magdalena López: informació, a grans trets, de la situació actual i dels principals projectes en cadascuna de les àrees que té delegades: Serveis Socials, Cultura, Turisme, Comerç, Recursos Humans, Protecció Ciutadana, Festes i Joventut.\nDe totes maneres, trobam que seria democràticament bo que, tal com vàrem demanar l'11 d'agost, hi hagués reunions i un diàleg fluït entre els diversos grups municipals sobre els principals projectes de poble. Això ens permetria, als regidors de l'oposició, proposar o acordar sobre el que, com a govern, pensau dur a terme. Però si des de l'11 d'agost (fa tres mesos!) no heu trobat un moment per a l'oposició...\nAGRUPACIÓ DEIA DENUNCIA INEFICIÈNCIA MUNICIPAL DAVANT ELS TALLS I LA CONTAMINACIÓ DE L’AIGUA DE LA XARXA PÚBLICA\nLA COALICIÓ D’ESQUERRES ASSEGURA QUE EL GOVERN MUNICIPAL HA ACTUAT TARD I AMB OBSCURANTISME. PORTARÀ EL TEMA AL PLE DE DIA 2 DE SETEMBRE, I DE MOMENT HA DEMANAT QUE S'ANALITZI LA POTABILITAT DE L'AIGUA\nAgrupació DEIA – PSM – PSOE – IniciativaVerds ha assegurat que d’ençà que varen denunciar públicament els talls el passat dia 5, més i més cases els han anat patint, i les que rebien aigua era bruta, blanca o completament marró per mor de la terra que portava; “això mentre el batlle deia que eren casos aïllats i defensava GESBA; com sempre, excuses enlloc de solucions; els interessos d’una empresa privada enlloc dels de la comunitat”, ha afegit Lluís Apesteguia, portaveu de la coalició.\nSegons l’Agrupació, a més dels perjudicis d’estar sense aigua, la terra que arrossega l’aigua ha causat nombrosos danys econòmics, espenyant electrodomèstics i impedint un desenvolupament normal del poble.\nApesteguia ha afegit que el ban d’ahir del batle, en què finalment reconeix la crisi d’aigua, anuncia restriccions, demana estalvi i informa de comionades arriba tard. “Ja fa setmanes que s’hauria d’haver garantit un subministrament normal, si calia amb camionades, i per descomptat haver posat en marxa mesures d’estalvi des de principis d’estiu”, ha conclòs Apesteguia, qui ha assegurat que GESBA va estar setmanes a arreglar una fuita i que fa un parells de dies un camió encara se’n duia aigua del poble “tot i no haver-hi aigua; qui ho entengui que m’ho expliqui”.\nL’Agrupació ha assegurat que l’equip de govern municipal no pot seguir amagant la seva incompetència, excusant-se en l’empresa concessionària. “El servei d’aigua potable és una de les principals obligacions d’un Ajuntament” ha assegurat Apesteguia, qui ha afegit que “l’Agrupació fa més de dues setmanes que hi estam abocats, i no hem pogut fer més per l’obscurantisme de GESBA i el passotisme del govern municipal”. Per acabar ha conclòs que “si a Deià falla el servei el PP n’és doblement responsable: primer per haver decidit donar la concessió a GESBA enlloc d’encarregar-se’n directament, que és el que hauríem de fer els polítics; i segon, perquè al cap i a la fi com a govern és qui ha de retre comptes del servei independentment de la forma de gestió que s’hagi triat”\nPublicat per agrupacio DEIA a 11:02 Cap comentari:\nPujada de sous...\nPublicat per Llunadenit a 14:28 Cap comentari:\nProblemes del suministre d'aigua a Deià\nProblemes del suministre d\_'aigua a Deià por\nPublicat per Llunadenit a 2:39 1 comentari:\nEtiquetes de comentaris: aigua, Deià, Gesba\nAGRUPACIÓ DEIA CRITICA LA MALA GESTIÓ DE L’AIGUA A DEIÀ\nLA DARRERA SETMANA EL SUBMINISTRAMENT D’AIGUA HA SOFERT DIVERSOS TALLS, DEIXANT NOMBROSES CASES SENSE AIGUA DURANT DIES. SEGONS LA COALICIÓ D’ESQUERRES L’EMPRESA CONCESSIONÀRIA NO HA ESTAT A L’ALTURA DE LES CIRCUMSTÀNCIES\nAgrupació DEIA – PSM – PSOE – IniciativaVerds ha lamentat que des de fa més d’una setmana nombroses cases de Deià pateixin talls en el subministrament d’aigua, talls que en alguns casos han durat més de quatre i cinc dies. Lluís Apesteguia, portaveu del Grup Municipal d’Agrupació DEIA, ha afegit que “a sobre els perjudicats no han estat degudament informats i atesos per l’empresa concessionària, GESBA”.\nSegons Apesteguia, només després de moltes telefonades, els regidors de l’oposició varen poder esbrinar que els talls es devien a “la manca d’aigua i a les feines prèvies a posar en marxa la planta potabilitzadora”, informació que els afectats desconeixien.\nL’Agrupació DEIA ha assegurat que la política del Partit Popular de privatitzar tots els serveis públics va en detriment dels ciutadans. “Primer, perquè els serveis surten molt més cars als deianencs, que han de pagar els beneficis empresarials d’unes empreses concessionàries que a més són multinacionals estrangeres; i segon, perquè la seva gestió no pot ser tan controlada pels ciutadans com si l’exercís directament l’Ajuntament”, ha assegurat Apesteguia, que ha afegit que “la resposta per part de l’Ajuntament ha estat molt més correcta que la de GESBA”.\nTanmateix, l’Agrupació ha assegurat que a Deià cal un millor aprofitament dels recursos hídrics i introduir mesures per a fomentar l’estalvi d’aigua, perquè l’aigua és un dret fonamental. Per això, Agrupació DEIA demana que no es tornin a repetir els talls i que els perjudicats siguin compensats. Així mateix, sol·licitarà una reunió al regidors de l’equip de govern, “per a mirar d’evitar que es repeteixi aquestes situacions a llarg termini”, reunió en què posaran la recuperació dels serveis públics damunt la taula; “només la peresa dels governants pot justificar l’injustificable, i és que els polítics gestionem els serveis públics”.\n“La insostenibilitat d’aquesta política de privatitzar tots els serveis es va evidenciar amb el que va passar fa poc temps amb el fems a Sóller, i ara amb els talls d’aigua a Deià. Els deianencs paguen molts de doblers pels serveis que reben, que han de ser excel·lents”, ha conclòs Apesteguia.\nPublicat per Llunadenit a 7:51 Cap comentari:\nAGRUPACIÓ DEIA CRITICA LES DEFICIÈNCIES EN LA RECOLLIDA DE FEMS\nLA COALICIÓ D’ESQUERRES DEMANA A L’AJUNTAMENT QUE PRESSIONI L’EMPRESA CONCESSIONÀRIA PER A EVITAR ESPECTACLES DANTESCS COM ELS VISCUTS A CALA DEIÀ\nAgrupació DEIA – PSM – PSOE – IniciativaVerds va presentar el passat dia 5 una queixa formal a l’Ajuntament per les deficiències en la recollida de fems. Segons la coalició d’esquerres, els caps de setmana es viuen espectacles dantescs, amb contenidors i papereres que vessen brutor. Lluís Apesteguia, portaveu del Grup Municipal d’Agrupació DEIA, ha afirmat que “a l’estiu, especialment els caps de setmana, el nostre poble reb un allau de visitants, i des de l’Ajuntament s’ha de fer un esforç especial per a què els serveis segueixin funcionant bé”. Segons Apesteguia, aquesta situació és especialment alarmant a Cala Deià, degut al gran nombre de turistes que s’hi acosten, i on els caps de setmana “les papereres que hi ha vessen fems per tots cantons”.\nEn el passat, Agrupació DEIA ha demanat sovint a l’Ajuntament que posàs solució a aquestes situacions; el darrer pic va ser en el ple de dia 8 d’abril, quan el batle es va comprometre davant la regidora Cristina López a recollir el fems de sa Cala més sovint.\nSegons Agrupació DEIA han donat un temps prudencial a l’equip de govern per a actuar, però l’abandonament ha estat encara més gran. “Després de la nit d’Havaneres que l’Ajuntament va celebrar a sa Cala per les festes de Sant Joan, hi va haver durant quatre dies una muntanya de bosses de fems a l’entrada de la platja, regalimant líquid putrefacte i fent mala olor; l’espectacle s’ha repetit cada cap de setmana”, ha assegurat Apesteguia.\nEl portaveu de la coalició ha demanat al batle que es dugui a terme una actuació immediata, així com una reunió amb el regidor de Medi Ambient per a treballar en un pla preventiu de cara a l’estiu que ve. “La Cala és un lloc molt estimat pels deianencs i molt apreciat pels visitants, i no podem oblidar que som un poble que viu del turisme. La recollida de fems és una responsabilitat municipal, per molt que es tengui concessionada, així que des de l’Ajuntament n’hem d’assegurar el bon funcionament”, ha conclòs el regidor.\nPublicat per Llunadenit a 2:13 Cap comentari:\nNa Cris, na Francisca i en Lluís ja són regidors!!!\nI faran una feinada pel bé del poble, els sobren ganes, forces i il·lusió!!!\nEnhorabona a en Jaume per haver revalidat el seu càrrec. Esperam que tengui més encerts que en el passat: si és pel bé del poble sempre ens trobarà dialogants; si el mouen altres interessos serem una oposició ferma i intransigent. Esperem que les coses vagin bé i entre tots puguem construir un Deià millor!!\nPublicat per Lear a 7:48 Cap comentari:\nEtiquetes de comentaris: 2011, video\nResultats municipals de Deià\nPublicat per Llunadenit a 6:08 Cap comentari:\nPublicat per Llunadenit a 3:19 Cap comentari:\nEtiquetes de comentaris: entrevista, Lluís Apesteguía, Premsa\nTemps hi haurà per interpretar amb calma els resultats que les eleccions del passat diumenge, però dues coses són innegables: per una banda, que el PP va revalidar la seva majoria absoluta, i per tant es mereix la nostra enhorabona; per l'altra, que les nostres propostes i la nostra manera de fer feina varen pujar espectacularment, davant un daltabaix de l'opció continuista, evidenciant que les coses no s'estaven fent bé i que el canvi és necessari, governi qui governi.\nPerò el que volem fer ara és donar les gràcies a qui ens heu votat. Gràcies pel vostre suport, per la vostra confiança, per la vostra complicitat.\nTambé volíem donar les gràcies a tots els que heu participat en la campanya, que ens heu ajudat a arribar al màxim possible de gent, que ens heu donat idees pel programa, que ens heu assessorat, animat i aconsellat, que ens heu fet arribar el vostre suport, ens heu telefonat o que ens heu dirigit una mirada còmplice quan ens trobàvem. Sense vosaltres aquest resultat no hagués estat possible.\nEvidentment, també volem donar les gràcies a les nostres parelles, famílies i amics, que heu suportat les nostres absències i aguantat els nostres nirvis. Sense vosaltres no haguéssim pogut acabar vius la campanya!\nA tots aquells que heu donat la cara per Agrupació DEIA, defensant-la i recomanant-la als bars, carrers i botigues; i molt especialment a totes i tots els que heu anat a les llistes sabent que la discrepància es persegueix a Deià, moltíssimes gràcies!\nA na Francisca, na Maria, na Sara i na Cris, per haver mantengut viu el foc de l'esperança durant 8 anys, mil gràcies.\n164 vots i 3 regidors és un resultat històric, a les portes de guanyar. El canvi és inaturable, però som conscients que ara depèn de la feina que facem com oposició, vigilant el govern i fent arribar les vostres propostes. Esperam estar a l'altura. Vos asseguram que ens hi deixarem la pell.\nPerò ara, més que mai, vos volem donar les gràcies. De tot cor!\nPublicat per Llunadenit a 6:09 Cap comentari:\nPublicat per Llunadenit a 10:58 Cap comentari:\nCartells Eleccions 2011\nPublicat per Llunadenit a 10:39 Cap comentari:\nEtiquetes de comentaris: 2011, cartells, eleccions\nDes dels Ajuntaments gestionam els recursos, el patrimoni i els serveis de tothom, per això cal que tothom tengui tota la informació que calgui:\nOferirem i publicarem les informacions que siguin d'interès comunitari.\nPublicarem periòdicament les nostres declaracions patrimonials; arran de la corrupció de PP i UM, plana la sospita sobre tots aquells que participam en política, ja que és necessari que la ciutadania confiï en els seus representants.\nFarem una auditoria externa per aclarir els comptes dels darrers anys, que no trobam clars; però també n'encarregarem de la nostra gestió, per assegurar un control professional independent.\nCreim que la gent ha de decidir què vol que es faci al seu poble, i no només amb un vot cada quatre anys. Per això:\nAprovarem una Ordenança de Participació Ciutadana, que inclourà taules de participació, consultes ciutadanes, etc.\nPosarem en marxa el sistema de “pressupostos participatius”.\nL'Agenda Local 21 serà l'instrument per conjugar la participació i temes de sostenibilitat: urbanisme, recollida selectiva, etc.\n+ foment de l'associacionisme\nLes associacions donen vida a un poble, fomentant les relacions dels seus membres i dinamitzant la comunitat amb les seves activitats. Per això, les ajudarem i les escoltarem:\nCrearem una ajuda permanent per a les associacions deianenques, per fomentar-ne l'autonomia.\nEls oferirem assessoria davant la burocràcia.\nTendran veu als plens municipals.\nCrearem una taula municipal d'associacions on puguin dialogar entre elles, amb l’ajuntament i amb els partits polítics.\nEls donarem suport econòmic i sobretot de serveis per a realitzar les activitats que vulguin desenvolupar.\nL'Ajuntament ha actuat diverses vegades d'esquena a la legalitat: xalets de Llucalcari, concessió del clavegueram, etc. Això no pot tornar a passar. I afegim que NO permetrem que les deianenques i els deianencs paguin cap mala actuació dels seus antics governants.\nEl debat, la sana confrontació d'idees, és la base de qualsevol democràcia. Per això:\nCrearem un Debat Anual sobre l'Estat del Poble.\nFarem els plens l'horabaixa, per a què tothom hi pugui assistir i veure què fan els seus representants.\nDesprés de cada ple, farem un torn obert de paraula per al públic.\nUna altra cosa que demostra la maduresa d'una democràcia és la llibertat pluralitat i independència dels mitjans de comunicació.\nDonarem una subvenció específica per a s'Encruia (o qualsevol publicació municipal que pugui sortir), independentment de si ens critiquen o no.\nEstudiarem la possibilitat de crear una ràdio municipal (basant-nos en l'experiència de Puigpunyent).\nFarem gestions per a que arribin tots els mitjans de comunicació possibles (especialment TV i ràdio).\n+ qualitat institucional\nLa lleialtat institucional és cabdal per al bon funcionament d'un país; per això, ens comprometem a cooperar amb el Consell i el Govern independentment de qui hi governi.\nAixí mateix, cal aprofitar una institució que tenim però que quasi no empram: la Mancomunitat.\nPlantejarem possibles mancomunitats de serveis.\nEstudiarem trobades de diversos tipus entre els pobles de la comarca.\n+ urbanisme respectuós\nEl nostre paisatge és el nostre principal patrimoni, i també la nostra font de riquesa. Viure a Deià ha de ser possible, però s'ha de conjugar amb un respecte escrupulós per al medi ambient:\nImpulsarem unes noves NNSS que afavoreixin el creixement al voltant dels nuclis històrics i n'aturin la dispersió.\nEstudiarem un impost específic per a l'especulació.\nFomentarem el lloguer de les cases buides.\nCol·laborarem amb uns nous habitatges de Protecció Oficial, però de lloguer.\nAugmentarem el nombre d'aparcaments minimitzant-ne l'impacte.\nSoterrarem tot el cablejat elèctric que encara queda enlairat.\n+ camins públics\nAquesta legislatura hem aprovat, gràcies a les regidores de l'Agrupació, un catàleg de camins públics que si bé és incomplet representa una passa importantíssima per aturar el tancament de camins que són de tots. Cada vegada que se'n tanca un, se'ns roba una part del nostre patrimoni, se'ns impedeix arribar a racons de Deià que són nostres i s'avorta un actiu turístic principal.\nAmpliarem el catàleg de camins, recuperant els tancats.\nRecuperarem els camins públics que s'han tancat i es puguin tancar.\nTreballarem per a què els caminants respectin les propietats per les quals transcorren els camins públics.\nEl patrimoni cultural, arquitectònic i natural de Deià és impressionant; moltes vegades som els primers que el desconeixem i l'amagam als nostres visitants. Aquest abandonament està causant el seu deteriorament, que en alguns casos pot resultar irreversible.\nAmpliarem el catàleg de béns patrimonials.\nCrearem uns itineraris per a què mallorquins i turistes coneguin el nostre patrimoni.\nIniciar la catalogació i restauració de tot l'antic sistema de regadiu.\n+ mobilitat responsable i transport públic\nCal assegurar un transport públic útil i barat, així com una mobilitat cabal.\nComplementarem les ajudes del Govern per a què els bitllets d'autobús surtin encara més barats als deianencs.\nFarem una aturada a can Quet en sentit Deià-Palma.\nLluitarem per a què els deianencs també gaudeixin del descompte al túnel de Sóller.\nFarem una baixada segura per a què els infants no corrin perill quan baixin a l'escola.\nCrearem un passeig que anirà des de l'església i des del c/ Pintor Sanjuan fins a l'escola.\nContinuarem la construcció de la passarel·la.\n+ recursos naturals: energia i aigua\nVolem que Deià sigui, a mitjà termini, en un poble capdavanter en la implantació de les energies renovables. Aprofitarem i canalitzarem les ajudes de la UE, del Govern i del Consell en aquest sentit, especialment en edificis públics.\nAixí mateix volem aprofitar millor els recursos hídrics de Deià.\nS'ha de fomentar l'associacionisme esportiu i de base, per a aconseguir una societat més cohesionada i sana.\nDonarem suport a l'esport base, especialment el dels més menuts i joves, i continuarem amb el suport donat a la petanca, al futbol i al ciclisme.\nMantendrem el Trofeu Deià a la Challenge Mallorca.\nFarem més tornejos esportius per festes.\nPotenciarem els tornejos esportius entre municipis de la Serra de Tramuntana, així com els l'esport escolar.\nEstudiarem la manera que els deianencs disposin d'accés de forma còmoda i barata a una piscina pública.\n+ recollida selectiva\nCal millorar el sistema, que actualment es mostra ineficaç i car.\nMillorarem l'estat del Punt Verd.\nEn un primer moment, i abans d'implantar un altre sistema, multiplicarem els punts i contenidors de reciclatge, repartits per diversos punts del municipi.\nImplementarem, al llarg d'aquests quatre anys, en base a un procés participatiu i adaptant-nos a la realitat social de Deià, un sistema de recollida selectiva a domicili.\nL’agricultura està en clar retrocés al poble i només es conserva de manera residual. Com a agent conservador del paisatge, del qual vivim, trobam que ha de ser potenciat.\nCrearem un servei gratuït i regular de transport de productes agrícoles fins a les cooperatives de Sóller durant les principals collites de l’any.\nFarem cursos d’agricultura ecològica.\nCrearem una Taula municipal de l’agricultura, per a que aquells que es dediquin total o parcialment a aquesta tasca puguin proposar les mesures que trobin adients a l’Ajuntament, associacions i/o partits polítics\nLa Cala és un dels llocs més emblemàtics del nostre poble, tant per als deianencs com per als visitants.\nLa dotarem de diversos serveis: vigilant, WC públic a l'aparcament, etc.\nMillorarem el sistema de boies.\nFarem neteges de l'arena i el rocam.\nEstudiarem aillar una zona dels grumers per a què hi nedin els nins.\nUna biblioteca és un lloc en què es fomenta la lectura, l'estudi i les activitats culturals. Per això en crearem una a una dependència municipal que habilitarem aposta. Dins aquesta biblioteca establirem un fons bibliogràfic sobre Deià.\nDeià ha deixat de ser un referent en la multiculturalitat integrada. Nosaltres volem que l’Ajuntament sigui promotor de les trobades entre les riquíssimes i diverses cultures que conviuen en el nostre poble.\nFomentarem el coneixement de llengües oficials entre els forans i de les estrangeres entre els autòctons.\nIntroduirem la interculturalitat en les celebracions i activitats municipals.\nOrganitzarem, almanco una vegada cada any, un encontre entre cultures.\n+ potenciació de la llengua pròpia\nDeià és dels tres pobles que no ha fet cap política de normalització lingüística, i a molts organismes segueix essent oficial la forma “Deyá”. Per això, iniciarem un programa de normalització dels topònims i de la rotulació dels carrers i, així com de suport al català (especialment en l'organització de classes dels diversos nivells).\n+ suport a la creació artística\nDeià és un focus de creació artística, no només en el passat sinó també en l'actualitat. Per això cal donar-li suport i no seguir vivint de rentes.\nTornarem a posar en marxa el Festival Internacional de Rock de Deià.\nPotenciarem els grups de música deianencs.\nCrearem el premi de poesia en català “Notes de Deià”.\nRecuperarem el premi de poesia multilingüe “Robert Graves”.\nCrearem una pàgina web per a donar difusió i suport comercial als pintors deianencs.\n+ festes participatives i comunitàries\nLes festes són un moment de trobada i d'esbarjo, però també haurien de ser el fruit de la feina de la gent d'aquí. Defugirem el model de festes contractades a una empresa i apostarem per unes celebracions participatives, decidides i protagonitzades pels habitants de Deià.\nA més, ampliarem el calendari festiu de Deià, potenciant les que ja es fan (Nadal, cap d'any, Reis, foguerons, carnaval, Pasqua, Sant Joan, les Verges), reintroduint-ne de perdudes (festes de Llucalcari, festes de la lluna plena, festes patronals d'hivern, etc.) i implantant-ne de noves (diada de Mallorca, dia de les Illes Balears i dia en què ens independitzàrem de Valldemossa). En el marc d'aquestes celebracions, estudiar la introducció d'una fira.\n+ noves tecnologies\nLes noves tecnologies ens obrin al món, alhora que universalitzen el coneixement.\nImpulsarem unes millors connexions d'internet.\nImplantarem zones de wifi municipal.\nSituarem uns quants ordinadors a la biblioteca, per a garantir que tothom hi tengui accés.\n+ activitats socials i culturals\nLes activitats socioculturals donen vida al poble, especialment durant els mesos d'hivern.\nOrganitzarem cursos i tallers, amb la idea de la formació continuada, a partir dels interessos comunitaris. Vetllarem per a què els seus horaris siguin compatibles amb la jornada laboral estàndard.\nDonarem suport al grup de teatre, al d'artesans i al cor.\nCrearem un cicle de teatre amateur-professional.\nTreballarem amb l'Associació de Veïns i amb la resta d'associacions del poble en l'organització d'events socioculturals.\nAjudarem a organitzar events com Tertúlies@Deià, Deià Heydays o Idea Deià.\nRevitalitzarem Ca n'Alluny com a centre d'events culturals.\nDonarem continuïtat al mercadet setmanal.\n+ suport a la tercera edat\nLa tercera edat té molt a dir i a ensenyar. Per això:\nTreballarem colze a colze amb l'Associació de la Tercera Edat, donant-li suport i assessoria en allò que vulgui fer.\nPosarem en marxa programes d'aprenentatge intergeneracional.\nImpulsarem cursos específics per a mantenir la salut dels més grans (de memòria, gimnàstica, etc.), sempre d'acord amb l'Associació de la Tercera Edat.\n+ suport als joves\nEls joves són el futur, però també el present. Tot i això, han estat els grans oblidats de les polítiques municipals. Nosaltres els volem posar en el centre de les decisions.\nFomentarem la creació d'una associació de joves.\nDonarem suport i assessoria a les seves demandes.\nEstudiarem posar en marxa un revetlla bus (per ventura mancomunat amb altres pobles propers) per a evitar que s'agafi el cotxe per sortir de festa.\nOferirem ajudes fiscals per a què puguin accedir a un lloguer.\nOfertarem més activitats específicament per a joves, demanant al Consell la figura d'un dinamitzador juvenil per a Deià, amb especial atenció a l'oci alternatiu.\n+ gestió de qualitat\nTot i que el batle ha tengut 8 anys de dedicació exclusiva, l'Ajuntament mai havia estat tan abandonat. Tenim més recursos humans i materials que mai, però no s'aprofiten.\nNosaltres volem cercar l'excel·lència dels serveis públics, i per això ens comprometem a estar-hi al damunt, amb una bona planificació i control.\nAixí mateix, ens comprometem a acabar amb el deute, reduir la despesa corrent, d'alts càrrecs i de representació.\n+ impostos assumibles\nViure a Deià no pot ser un luxe. Els imposts, que són necessaris, no poden castigar el fet de ser deianenc ni suposar un greuge comparatiu.\nDisminuirem i farem progressiu l'IBI per a les rendes mitjanes i baixes, a més d'aprofundir en el tema de les bonificacions.\nEstudiarem donar més pes a l'IAE i l'ICIO.\nMantendrem el fraccionament del pagament dels impostos municipals.\n+ serveis públics no concessionats\nA Deià tenim tots els serveis (aigua, fems, clavegueram, ORA) concessionats, però nosaltres consideram que els governants han de ser capaços de gestionar-los directament. Per això:\nAnirem recuperant, en la mesura que sigui possible, els serveis públics concessionats.\nAixí, els deianencs no hauran de pagar el marge de benefici empresarial a la factura de l'aigua, del fems i del clavegueram, i hauran d'abonar el cost exacte del servei.\nPel que fa a l'ORA, permetrà que tots els beneficis se'ls quedi l'Ajuntament.\nEls serveis socials són, amb l'educació i la cultura, la base de l'estat de benestar. Per això\nIncrementarem els recursos destinats a Serveis Socials, i n'aclarirem la carta de serveis.\nContinuarem amb les ajudes a l'educació en tots els seus nivells.\nEstudiarem la posada en marxa del menjador escolar a Deià.\nElaborarem un pla anticrisi, amb mesures per evitar l'exclusió social i per a fomentar la reinserció en el mercat de treball.\n+ suport als petits empresaris\nEls petits empresaris han de tenir el suport de l'Ajuntament per a desenvolupar la seva tasca. Per això:\nEls escoltarem, creant una taula de negocis deianencs.\nDonarem resposta a una de les seves demandes: l'augment d'aparcaments, tenint en compte la minimització de l'impacte ambiental.\nDonarem suport als emprenedors, amb bonificacions fiscals i assessoria.\nImpulsarem la fórmula empresarial de la cooperativa.\nRetornar a les nostres arrels com a poble exigeix el coratge de rompre amb totes les formes amb les que estam acostumats a que ens governin, el repte és assumir el fons que ens identifica com a poble. Per això la nostra intenció és posar en marxa una cultura política que tengui com a eix els vertaders valors de la Democràcia: el consens, la pluralitat, la tolerància i la participació ciutadana.\nL’escenari concret per a integrar aquesta proposta el conforma el nostre Entorn, un paisatge gairebé idíl·lic amb un rerefons malferit pel desequilibri urbanístic. Cada racó és testimoni passiu del nostre passat i present, de la nostra història i de la nostra essència, de la nostra Identitat.\nLa identitat ens diu qui som i d’on venim, i ens permet projectar un camí cap al futur. Un camí que combini tradició i modernitat, on la multiculturalitat ens enriqueixi i la tradició ens afirmi; on no tinguem por de somiar, dissenyar, experimentar, un destí millor per al nostre poble, una bona Alternativa.\nPublicat per Llunadenit a 10:19 Cap comentari:\nEtiquetes de comentaris: 2011, Programa\nVídeo campanya 2011\nPublicat per Llunadenit a 10:14 Cap comentari:\nEtiquetes de comentaris: 2011, allioli, campanya, muntarà, video\nPresentació Agrupació DEIA 30 de maig 2011 sa Tanca\nPublicat per Llunadenit a 10:37 Cap comentari:\nVídeo presentació Agrupació DEIA\nPublicat per Llunadenit a 0:04 Cap comentari:\nEL GOVERN MUNICIPAL DE DEIÀ ES MENJA EL PRESSUPOST\nDURANT EL 2010 EL PACTE PP-UM S'HA GASTAT 14.000€ EN RESTAURANTS I BARS\nDes de l'Agrupació DEIA trobam immoral que durant el 2010, en plena crisi econòmica, l'Ajuntament de Deià hagi gastat 13.836,99€ en restaurants i bars. En Jaume Crespí hauria de pensar que és batle d'un poble de 800 habitants i no l'ambaixador dels EEUU, abans de malgastar així els doblers públics.\nConsideram hipòcrita que el batle hagi sortit en els mitjans de comunicació prometent austeritat mentre malbaratava així més de 1.000€ mensuals, ben necessaris per a altres coses. Hi ha gent que en aquests moments ho passa molt malament, i tot i així paga puntualment els seus impostos per a garantir que els serveis públics funcionin; aquesta gent mereix més respecte.\nAixí mateix, criticam que bona part d'aquests 14.000€ s'hagi fet en restaurants de fora del municipi; pel que fa als doblers gastats a Deià, la distribució és ben desequilibrada, amb restaurants i bars que passen el parell de milers d'euros i d'altres que no en reben ni un.\nPer tot això, trobam que el batle i els que conformen el govern actual estan desacreditats per a prometre austeritat. Des de l'Agrupació DEIA ens comprometem a reduir de forma espectacular les “despeses de representació”, així com a publicar mensualment el que hi gastam, especificant els assistents i deixant clar quin benefici n'ha tret el poble.\nPublicat per Llunadenit a 7:36 Cap comentari:\nMoció "retornar els doblers públics emprats en un ...\nPrecs i preguntes del Ple Ordinari de dia 4 de nov...\nAGRUPACIÓ DEIA DENUNCIA INEFICIÈNCIA MUNICIPAL DAV...\nAGRUPACIÓ DEIA CRITICA LA MALA GESTIÓ DE L’AIGUA A...\nAGRUPACIÓ DEIA CRITICA LES DEFICIÈNCIES EN LA RECO...


Claudio Monteverdi, aquesta setmana a L'Auditori • La soledad sonora\nClaudio Monteverdi, aquesta setmana a L’Auditori\nLa interpretació de les Vespro della Beata Vergine aquest dimarts a L’Auditori ens ha donat l’excusa perfecte per homenatjar aquest compositor al Wonderland. Claudio Monteverdi, nascut a Cremona ara fa 450 anys, va revolucionar la música europea a començaments del segle XVII.\nWonderland – 8 d’octubre de 2017\nEn el programa hem fet una selecció ràpida d’algunes de les seves obres, amb l’única voluntat de seduir-vos i que correu a escoltar més i més música seva. Hem començat amb l’entrada triomfal de La Música a L’Orfeo…\n… que després apareix a l’inici de les Vespres:\nPrecisament a les Vespres podem escoltar alguns exemples dels experiments acústics de Monteverdi a la Basílica de Sant Marc de Venècia. Era habitual que situès parts del cor o alguns cantants o instrumentistes en diferents llocs de la nau, creant així efectes similars al que ara tenim amb tecnologies com el Dolby Surround. I de camí, feia músiques tan increïbles com aquesta:\nNo és per això, però, que Monteverdi es considera un dels grans.\nEl millor de la seva música la trobem als seus nou llibres de madrigals, especialment el Cinquè, en què el compositors senta les bases de la que anomena «Seconda Prattica», una manera de fer música que supera la polifonia del Renaixement i ens situa a les portes del Barroc. L’expressió dels sentiments i l’acurada il·lustració sonora de cada paraula del text són altres trets fonamentals de l’estil de Monteverdi. En teniu uns quants exemples aquí:\nPer acabar, el programa l’hem tancat amb el que, per a mi, és un dels duets d’amor més bonics que mai s’han escrit: el final de l’òpera L’Incoronazione di Poppea.\nSón tot just uns quants tastets de Monteverdi. Si us han agradat, ja podeu començar a buscar més i més madrigals!


Turquia té proves que Riad va matar el periodista Khashoggi\n2 min. Barcelona 13/10/2018 00:00\n651x366 Un policia turc sortint de l’ambaixada saudita al país, on va desaparèixer Khashoggi. / GETTY Un policia turc sortint de l’ambaixada saudita al país, on va desaparèixer Khashoggi. / GETTY\nEl govern turc ha assegurat a diversos funcionaris dels EUA que disposa de gravacions de vídeo i àudio que demostren que el periodista Jamal Khashoggi va ser assassinat al consolat de l’Aràbia Saudita a Istanbul, segons van revelar ahir diversos mitjans anglosaxons. En les gravacions quedaria clar que Khashoggi, columnista del Washington Post crític amb el govern saudita, va ser detingut al consolat per un equip de seguretat, que després el va matar i en va fer desaparèixer el cos, segons el diari nord-americà, que citava com a fonts funcionaris turcs i nord-americans.\nExiliat als Estats Units des de fa un any, l’últim cop que se’l va veure, el 2 d’octubre, Khashoggi va entrar al consolat saudita a Istanbul per recollir un certificat de divorci que necessitava per casar-se amb la seva actual parella, que és l’únic testimoni directe de la desaparició. Una setmana després, Riad acceptava que les autoritats turques -que asseguren que el periodista va morir dins el consolat a mans d’un equip que s’havia traslladat expressament a la ciutat turca per assassinar-lo- inspeccionin la delegació diplomàtica.\n“Se sent com va ser torturat”\nL’enregistrament d’àudio de què disposa Turquia proporcionaria “algunes de les proves més evidents i espantoses” que l’equip saudita és responsable de la mort de Khashoggi, segons el diari. “La gravació de veu des de l’interior de l’ambaixada exposa el que li va passar a Jamal quan hi va entrar”, va dir una font coneixedora de la gravació i que no va voler revelar la seva identitat, atesa la naturalesa “extremadament sensible” de la informació d’intel·ligència. Segons aquesta font, “es pot sentir com va ser interrogat, torturat i després assassinat”.\nLa setmana passada, amics de Khashoggi van assegurar que tenien la certesa que el periodista havia sigut assassinat al consolat saudita, i fins i tot que el seu cadàver va ser trossejat i tret de l’edifici amb maletes. Les autoritats turques s’han fet càrrec de la investigació. El president nord-americà, Donald Trump, es va mostrar ahir reticent a sancionar l’Aràbia Saudita per la desaparició de Khashoggi i va dir que “no seria acceptable” suspendre cap venda d’armes.\nPompeo es reunirà amb el príncep hereu saudita per parlar de la desaparició del periodista\nUna gravació acredita que Khashoggi va ser mort i esquarterat al consolat saudita d'Istanbul


Climent destaca la predisposició del teixit empresarial il·licità per a treballar conjuntament en l'impuls d'un model econòmic sostenible\nEl conseller d'Economia Sostenible ha mantingut una reunió amb representants del Cercle Empresarial d'Elx i Comarca (Cedelco)\nEl conseller d'Economia Sostenible, Sectors Productius, Comerç i Treball, Rafa Climent, ha destacat, després de la reunió mantinguda amb representants del Cercle Empresarial d'Elx i Comarca (Cedelco), la "predisposició del teixit empresarial il·licità per a treballar conjuntament en l'impuls d'un model econòmic sostenible".\nAquesta trobada s'ha celebrat amb l'objectiu d'establir línies de treball i col·laboració per a la dinamització del teixit empresarial d'Elx i la comarca.\nEn aquest sentit, Climent ha subratllat que la reunió ha sigut "molt positiva i s'han abordat molts temes" entre els quals, segons el conseller, han mostrat especial interés pel Pla de Cogeneració en el qual està treballant la conselleria a través d'Ivace Energia, i per les energies renovables i la possibilitat que puga implantar-se l'energia solar fotovoltaica al Parc Empresarial.\nPer al conseller, "això significa que volen ser empreses capdavanteres, amb valor afegit, amb responsabilitat social, amb ètica i aqueix és el model pel qual la conselleria està treballant".\nAixí, el conseller ha destacat el "caràcter sostenible" del món empresarial il·licità, que també s'han interessat per la possibilitat de comptar amb ajudes per a realitzar auditories relacionades amb els Objectius de Desenvolupament Sostenible de l'agenda inclosos en l'Agenda Elx2030.\nAixí mateix, el titular d'Economia ha traslladat a Cedelco la voluntat de la conselleria de col·laborar en l'impuls de la transformació digital de la indústria i els ha animat a sol·licitar les línies d'ajudes que existeixen sobre innovació i desenvolupament empresarial, com les línies Createc, Digitalitza o Innova, que duu a terme l'Ivace.\nPer part seua, el president de Cedelco, Joaquín Pérez, ha valorat la predisposició de la conselleria "per a poder anar treballant en les línies d'actuació exposades" i ha ressaltat que "l'important és que hem iniciat aquesta línia de col·laboració per a la millora de l'empresariat d'Elx i comarca".


El Govern allargarà finalment fins a l'any 2024 l'externalització del 112 - El triangle\nHo fa malgrat l'acord amb els comuns\nEl Govern va oferir a la CUP, durant la negociació dels pressupostos, analitzar la internalització del servei de telèfon d’emergència 112, una mesura que s’ha segellat en l’acord tancat amb els comuns. En paral·lel, però, l’executiu ha aprovat allargar l’externalització, com a mínim, fins al març del 2024 amb una nova contractació ara en procés i que no es preveu esmenar. Previsiblement, per tant, la gestió directa d’aquest servei no seria una realitat fins d’aquí a quasi dos anys i mig, i en funció del que conclogui l’estudi promès.\nFonts del Departament d’Interior matisen que, si s’acaba concloent que la gestió directa del 112 és la millor opció i que la internalització és viable en un termini inferior de temps, el contracte sempre es pot rescindir, malgrat que seria a costa d’una indemnització a l’empresa adjudicatària.\nEl Govern, en tot cas, no es planteja modificar la previsió i oferir una concessió de menys de dos anys per permetre més marge de maniobra (el cost seria superior i hi ha risc de no trobar licitadors, assegura), i recorda que una eventual internalització “té certa complexitat i no es pot fer d’un dia per l’altre i, mentre s’analitza aquesta opció, cal seguir prestant el servei”.\nPrevLa Fiscalia sosté que les regularitzacions de Joan Carles I van ser “voluntàries” i “espontànies”


Blog Cristina Curto: Passejant per Montmartre\n[Cementiri de Montmartre]\nPassejant pel cementiri de Montmartre ens hem topat amb molts noms il·lustres. Quina sensació més estranya! Pintors, escriptors, compositors, matemàtics... sobre les seves tombes i jauen els gats prenent el sol.\nETIQUETES aquarel·la, cementiri, moleskine, punta fina, Quadern de viatges, Urbà\nOh, quin records! París je t'aime.\n20 de juliol de 2012 a les 0:59\nSóc jo o els teus dibuixos han sofert un salt qualitatiu molt bo darrerament?!?\nM'agraden molt, tenen un punt Victor ¨Swasky¨ molt xulo.\nHem deixes amb ganes de veure mes!\n20 de juliol de 2012 a les 12:24\nGràcies ElectricBox! El Victor és un crack, ja m'agradaria arribar-li a la sola de la sabata jajaja. Jo vaig fent els meves "pastetes" amb les aquarel·les i surt el que surt... No et preocupis que n'hi ha més :)\nQuin greu haver-me perdut l'últim sketchcrawl, però no es pot estar a tot arreu :(, suposo que va ser tot un èxit, com sempre!\n20 de juliol de 2012 a les 20:05


Adquisicions a biblioteques universitàries nord-americanes: algunes tendències recents\nInici > Adquisicions a biblioteques universitàries nord-americanes: algunes tendències recents\nEnviat per Lluís Agustí  el Dc, 05/06/2019 - 19:59\nDaniel, Katherine; Esposito, Joseph; Schonfeld, Roger C. (2019). Library Acquisition Patterns: report. [New York]: Ithaka S+R. 49 p. Disponible a: <https://sr.ithaka.org/wp-content/uploads/2019/01/SR-Report-2018-Library-Acquisition-Patterns-01292019.pdf >. [Consulta: 08/03/2019].\nUn procés de digitalització de la informació ─universal, accelerat i imparable─ està modificant de manera evident les pràctiques lectores i també els mètodes d'accés a la informació. Aquest fet cultural, històric i transcendent està provocant que les biblioteques estiguin perdent la centralitat en l'accés únic a la informació que fins en un passat ben recent havien tingut.\nAquesta realitat es veu acompanyada per una desaparició lenta dels fons impresos en els espais bibliotecaris. Els responsables de biblioteques planifiquen sovint en una direcció: esporgar dels fons les obres que, com a tipologia documental o contingut, han perdut l’interès del públic per habilitar en el seu lloc tota mena d’espais: el públic està substituint les prestatgeries.\nPerò, aquesta esporgada està sent compensada per l’adquisició d’altres obres en paper o en suport electrònic? Les informacions que ens arriben dels proveïdors majoristes de llibres sobre la baixada en les compres des de les grans biblioteques no ho semblen indicar així. Pot ser que nous agents en la venda de llibres, com ara Amazon, estiguin ocupant de manera poc visible l’espai dels proveïdors clàssics? Fins a quin punt hi podria haver una compra «vergonyant» o oculta en el gran distribuïdor que passa desapercebuda en els estudis i informes?\nPer debatre aquestes especulacions impressionistes, Ithaka S+R es va proposar de realitzar un estudi basat en evidències: analitzar les compres realitzades entre 2014 i 2017 per part d’un grup de biblioteques universitàries dels Estats Units. Un informe suficientment ampli en la mostra i en el temps per tal d’evitar distorsions i que pogués mostrar tendències, per saber qui, què, quant, com i on s’està comprant a les biblioteques universitàries nord-americanes.\nEl resultat és aquest Library Acquisition Patterns: report que analitzem aquí i que va ser menat per Katherine Daniel, Joseph J. Esposito i Roger C. Schonfeld d’Ithaka S+R amb el suport de The Andrew W. Mellon Foundation. Ithaka S+R és una organització sense ànim de lucre que té la seu a Nova York i l’objectiu de la qual és col·laborar amb les comunitats educatives i culturals en la realització d’estudis i projectes. En aquest sentit, Ithaka S+R és coneguda per l’elaboració d’informes per a universitats, biblioteques, editorials i institucions culturals en aspectes lligats a les tecnologies digitals, la recerca i l’ensenyament, i compta, per exemple, amb estudis i projectes en l’àmbit de les col·leccions i la preservació bibliotecàries, com ara la biblioteca digital JSTOR.\nL’objecte d’estudi era molt ampli pel que fa a les dades, també confrontat a processos i sistemes d’adquisicions molt diversos, però sobretot amb dades força heterogènies (tipologies, matèries, usos, preus...), per la qual cosa va caldre una metodologia d’anàlisi que el fes viable. Per tot plegat:\nEs van triar biblioteques que servissin comunitats acadèmiques d’estudis superiors (graus, postgraus i màsters, doctorats).\nQue comptessin amb les informacions sobre les adquisicions entre 2014 i 2017 controlades des del sistema integrat de biblioteques per Alma, de l’empresa Ex-Libris, o WorldShare Management Services (WMS), d’OCLC.\nDe totes aquestes biblioteques (al voltant de 400) no totes van voler participar en l’estudi i la falta de dades completes o analitzables també va fer desestimar-ne alguna. El grup final va ser de 154.\nEs va limitar l’atenció a les compres d’obres úniques, ja fossin llibres impresos o electrònics, i no es va tenir en compte la contractació de paquets, una casuística diferent i probablement més complexa.\nEs van eliminar els donatius i es va establir un topall en els preus per evitar que les compres de peces úniques en distorsionessin el resultat.\nEs va procedir a la definició de grans àrees temàtiques: Arts, Humanitats, Dret, Medicina, Ciències Socials i l’anomenada STEM (Ciències, Tecnologia, Enginyeria i Matemàtiques).\nEs van recuperar i identificar els principals proveïdors de llibres impresos i electrònics.\nEs van analitzar les dades de les compres realitzades entre 2014 i 2017.\nAmb aquesta metodologia i dades es van elaborar dos informes:\na) L’anàlisi de les adquisicions de llibres de 124 biblioteques universitàries durant l’any 2017.\nb) L’anàlisi de les tendències en les adquisicions de llibres impresos i llibres electrònics durant el període de 2014 a 2017 de 51 biblioteques universitàries, així com de quins eren, per tipologia i temàtica, els proveïdors més importants.\nL’elaboració de l’estudi i l’anàlisi de resultats es va realitzar durant l’any 2018 i es va presentar a principi de 2019.\nDe tots els indicadors i valors aportats en destaquem els següents:\nAnàlisi de les adquisicions de llibres durant l’any 2017\nLa part principal de la despesa per a l’adquisició de recursos informatius en biblioteques universitàries als Estats Units es dedica als recursos continus, els anomenats ongoing resources, un 74,6 %, dels quals més del 60 % destinats a les subscripcions a revistes i bases de dades.\nLa despesa en llibres (impresos o electrònics) seleccionats de manera única arriba al 24,5 % de les adquisicions.\nDe mitjana, les biblioteques analitzades a l’informe van invertir en adquisicions de recursos informatius 3.610.000 $ (uns 3,2 milions d’euros al canvi aquell any).\nDe mitjana van ingressar de manera unitària 4.750 llibres impresos i 345 llibres electrònics (cal recordar que no hi són els paquets).\nDel pressupost en llibres impresos, la major part se l’enduen les Humanitats, amb un 42,6 %, seguides de les Ciències Socials, amb un 32 %, molt per darrere i en una tendència a la baixa, els llibres de Ciències, Tecnologia, Enginyeria i Matemàtiques.\nLa presència de llibres d’editorials universitàries és important, fins a un 23,6 % en els títols impresos i un 18,5 % en els llibres electrònics.\nLes dues grans editorials universitàries són Oxford University Press i Cambridge University Press, a molta distància sobre les competidores.\nPel que fa al llibre imprès, Oxford University Press se situa com la més important en termes relatius, amb un 25,3 % del total dels llibres venuts, i Cambridge University Press, amb un 18,3 %.\nL’ordre s’altera pel que fa a la venda de llibre electrònic: Cambridge University Press, amb un 27 % i Oxford University Press, amb un 15,7 % del total dels llibres venuts.\nEl principal proveïdor de llibres universitaris és GOBI Library Solutions, tant impresos, 68,7 %, com electrònics, 86,4 %, a molta distància i en llibres impresos es troba Amazon.\nTendències en les adquisicions de llibres durant el període de 2014 a 2017\nEls pressupostos per a adquisicions van augmentar sostingudament en el període estudiat en termes reals.\nLes despeses dedicades a la contractació de recursos continus pugen mentre que la compra d’obres unitàries roman estable.\nLes despeses destinades a llibres impresos baixen mentre que aquelles que eren destinades a llibres electrònics van pujar, no suficientment, però, per compensar la caiguda del llibre imprès.\nLa caiguda principal en les adquisicions de llibres impresos se situa en els títols de Ciències, Tecnologia, Enginyeria i Matemàtiques, la caiguda és menor en les obres d’Humanitats.\nEl preu mitjà dels llibres impresos es va mantenir estable, mentre que els llibres electrònics adquirits unitàriament van augmentar d’un 35 % en el període analitzat.\nEl percentatge d’adquisicions de llibres impresos d’editorials comercials i d’editorials universitàries roman estable en el període, les premses acadèmiques suposen el 20 % del total.\nGOBI Library Solutions i Amazon són els grans proveïdors de llibres impresos però hi ha una estabilitat en el recurs per part de les biblioteques a una resta d’empreses variada i especialitzada, com per exemple Baker & Taylor o les que proveeixen d’obres europees com ara Amalivre, Casalini Libri o Harrassowitz.\nUn dels objectius de l’informe Library Acquisition Patterns, que era el d’analitzar amb evidències les evolucions en les compres de les biblioteques, havia estat aconseguit: les col·leccions segueixen creixent, segueixen tenint una importància medul·lar en el disseny de les biblioteques nord-americanes; això malgrat que la seva composició sí que variï, per exemple amb una presència decreixent d’obres impreses en alguns àmbits com les Ciències, o també observar que els proveïdors tradicionals segueixen tenint una importància cabdal malgrat l’entrada d’agents com ara Amazon.\nLes dades que s’aporten han de servir, sense cap mena de dubte, per a la reflexió per comparativa o contrast amb les tendències en les despeses en adquisicions en aquest costat de l’Atlàntic. Seria interessant de poder contrastar les dades de l’estudi de Daniel, Esposito i Schonfeld per a Ithaka S+R amb un hipotètic estudi de les biblioteques universitàries catalanes i espanyoles en la mateixa direcció. Algú s’hi anima?\nURL d'origen: http://www.ub.edu/blokdebid/ca/content/adquisicions-biblioteques-universitaries-nord-americanes-algunes-tendencies-recents


L’estudi més detallat de la Via Làctia troba estreles desconegudes - À Punt\nL’estudi més detallat de la Via Làctia troba estreles desconegudes\nLa missió europea d’observació Gaia ha elaborat catàlegs d’estreles binàries i asteroides, a més de descobrir els terratrémols estel·lars\nVista de la Via Làctia des de la posició de la missió d'observació espacial Gaia / Agència Espacial Europea\n13 de juny 2022 - 19:25\nGaia és una missió d’observació de l'Agència Espacial Europea que té com a objectiu crear el mapa multidimensional més precís i complet de la Via Làctia. El seu treball permet reconstruir l'estructura i l'evolució passada de la nostra galàxia durant milers de milions d'anys, a més de comprendre millor el cicle de vida de les estreles i el nostre lloc en l'Univers.\nEl satèl·lit que recull totes aquestes dades està a 1,5 milions de quilòmetres de la Terra en direcció oposada al Sol, concretament en un dels punts de Lagrange, L2. Allí la força gravitatòria de la Terra i del Sol s'equilibren i això li permet romandre en una posició fixa. Les previsions són que el combustible dure fins al 2025, però el catàleg definitiu no es podrà publicar abans del 2030, perquè es necessita molt de temps per a rebre i processar tota la informació que recull.\nInformació de quasi 2.000 milions d’estrelles\nAquesta és la tercera publicació de dades de la missió Gaia, i inclou informació nova i millorada de quasi dos mil milions d'estreles de la Via Làctia, com ara les composicions químiques, temperatures, colors, masses, edats i la velocitat a la qual s'acosten o s'allunyen les estreles de la Terra (velocitat radial).\nGran part d'aquesta informació prové de les noves dades d'espectroscòpia ara publicades, una tècnica que divideix la llum de les estreles en els colors que la componen (com un arc de Sant Martí).\nImatges que mostren diferents tipus d'informació sobre la Via Làctia arreplegades pel satèl·lit Gaia / Agència Espacial Europea\nUn dels descobriments més sorprenents que s'ha efectuat gràcies a les noves dades és que Gaia pot detectar terratrémols estel·lars –xicotets moviments registrats en la superfície d'una estrela– que canvien la forma de les estreles, cosa per a la qual originalment no s'havia dissenyat.\nAnteriorment, ja s’havien trobat oscil·lacions radials que ocasionaven que les estreles augmentaren i reduïren la grandària de manera periòdica mentre mantenien la forma esfèrica. Però ara Gaia també ha detectat altres vibracions que poden considerar-se com a tsunamis a gran escala. Aquestes oscil·lacions no radials alteren la forma global de l'estrela i, per tant, són més difícils de detectar, però ofereixen molta informació, especialment sobre el funcionament intern de les estreles.\nL'ADN de les estreles\nLa composició de les estreles ens pot donar informació sobre el seu lloc de naixement i la trajectòria posterior i, en conseqüència, sobre la història de la Via Làctia. L’última publicació de dades de Gaia presenta el mapa químic de la galàxia més gran fins ara al costat dels moviments 3D, que van des del nostre veïnat solar fins a les galàxies més xicotetes que envolten la nostra.\nDurant el big-bang, només es van formar elements lleugers (hidrogen i heli). La resta d'elements més pesants —denominats metalls pels astrònoms— es creen dins de les estreles. Quan les estreles moren, alliberen aquests metalls en el gas i pols que trobem entre les estreles, denominat medi interestel·lar, a partir del qual es formen noves estreles. La formació activa d'estreles i la seua mort permeten l'existència d'un entorn més ric en metalls. Per tant, la composició química d'una estrela és una mica com el seu ADN i ens dona informació crucial sobre l'origen, ja que algunes contenen més metalls pesants que altres.\nAlgunes estreles de la nostra galàxia estan compostes de material primordial, mentre que unes altres, com el nostre Sol, contenen matèria enriquida de generacions anteriors d'estreles. Les estreles més pròximes al centre i al pla de la nostra galàxia són més riques en metalls, en comparació amb les estreles situades a més distància. A més, hi ha estreles que provenien de galàxies diferents de la nostra, segons la composició química.\nEstreles binàries, asteroides, quàsars i més\nA més, les noves dades han permés elaborar un nou catàleg d'estreles binàries que presenta la massa i evolució de més de 800.000 sistemes binaris, mentre que un nou estudi d'asteroides que comprén 156.000 cossos rocosos aprofundeix en l'origen del sistema solar. Gaia també ha revelat informació sobre deu milions d'estreles variables i macromolècules misterioses entre estreles, així com sobre quàsars i galàxies situades més enllà del nostre propi veïnat còsmic.


“L'Índia ja et sorprèn només amb la seva quotidianitat”\nEl periodista ha escrit '#1mesencalcuta', que es pot comprar a la llibreria la Puça\nEl periodista i ara escriptor Adrià Esteban amb el llibre '#1MesEnCalcuta'.\nActualitzada 08/11/2020 a les 07:05\nNascut a Sant Joan Despí, amb 25 anys ha publicat el seu primer llibre, que tracta sobre l’experiència d’un voluntariat d’un mes a Calcuta, a l’Índia, durant l’estiu del 2017. La publicació és un diari amb 31 capítols en què s’exposen les experiències i vivències de cada moment.\nCom sorgeix la possibilitat de fer un voluntariat i la d’escriure el llibre?\nMai m’havia plantejat viatjar-hi perquè és un lloc que sona molt llunyà. Vaig anar a una reunió a la universitat i vaig pensar que podia desenvolupar un projecte amb publicacions fotogràfiques, de vídeo i escrits diàriament. Vaig creure oportú que era una bona cosa tenir un record físic.\nI ja tenia pensat escriure i publicar el llibre?\nEl meu compromís era amb un portal web que tenia on cada nit penjava el que havia passat. Van anar passant els dies i els altres companys van avisar els pares que podien visitar el blog. Va passar d’una cosa personal a anar-se obrint a més gent.\nEl llibre manté l’essència del que va escriure al moment?\nLi he donat una capa de pintura amb un estil més literari però podríem dir que és una lectura molt fresca i àgil, amb frases curtes amb la intensitat del moment intentant plasmar el que jo sentia en aquell moment.\nAlguna de les anècdotes que es poden llegir?\nSón vivències i situacions en les quals no hi ha tabús, fins i tot amb llenguatge escatològic però sense voler frivolitzar en aquesta matèria, era explicar el que ens passava. Hi ha una mirada periodística per mostrar com ens enfrontem a una realitat diferent venint del món occidental. Exposo els meus prejudicis i com m’esforço per entendre l’altre.\nQuin va ser el procés per trobar una editorial que estigués interessada en la publicació?\nL’Adrià Esteban no és conegut i quan m’adreço a les editorials per enviar un esborrany del llibre és lògic que no em contestin. Al cap d’un any i mig, però, Ediciones el Drago va rescatar un correu i em van proposar fer un crowdfunding. Havia d’arribar als 1.700 euros en 40 dies per aconseguir publicar 150 exemplars. En deu dies ja estaven recollits i inclús els van traspassar.\nCom van les vendes dels 150 exemplars?\nJo en tinc alguns exemplars com a autor. De mecenes n’hi va haver 69, dels quals prop d’uns 40 l’han rebut en paper i la resta en format digital. A Barcelona, a la llibreria Medios, n’he venut un i a la Puça, dos. Soc conscient que això és un oceà i costa perquè hi ha moltes publicacions. He de dir, però, que el projecte en si és un èxit i quan el vaig pensar era perquè em feia il·lusió tenir un llibre a casa. Que el pugui comprar una persona desconeguda és increïble.\nEncoratja a viatjar-hi?\nDesplaçar-se allà com a turista et converteix en un viatger, que no és el mateix. El viatger s’adapta a com funciona el país. Coneixes experiències noves. Si tu ara et planifiques un viatge a una capital europea, tens un patró de monuments o restaurants. Hi ha una manera repetitiva de veure les ciutats. L’Índia ja et sorprèn només amb la seva quotidianitat. T’has de deixar sorprendre per agafar un tren, un bus, anar als supermercats. Són fets que poden ser fascinants.\nCreu que hi tornarà?\nNo ho sé si acabaré tornant perquè seria un context diferent. Els carrers em resultarien familiars, però ja no seria amb la mateixa gent del voluntariat.


Adrián Hernández (Ciutadans): "El Govern fa política d’aparador i màrqueting, falta estratègia de ciutat" - Diari de Sabadell\nAdrián Hernández (Ciutadans): "El Govern fa política d’aparador i màrqueting, falta estratègia de ciutat"\nEl portaveu del grup municipal de Ciutadans / ÓSCAR ESPINOSA\nEl portaveu de Ciutadans, Adrián Hernández, acusa el Govern de Farrés de fer electoralisme: “Fan política d’aparador i màrqueting, fa falta més estratègia de ciutat, encara no sabem quin és el seu projecte per Sabadell”.\nMira enrere i destaca projectes que considera que no s’han complert, que en el passat creu que van ser “anuncis” de cara a guanyar-se la ciutadania: la promesa de recuperar el servei d’oncologia pediàtrica de l’Hospital Parc Taulí; la construcció d’una nova comissaria per a la Policia Municipal per substituir l’equipament de Can Marcet; la modificació i reducció de les taxes d’escombraries o el nou conservatori.\n“Tot són promeses que s’han anat modificant, que van variant que no sabem quan veuran la llum. Vas rascant i t’adones que aquests anuncis han anat variant des del principi”, expresssa Hernández.\nEn qualsevol cas, sí que reconeix el que considera encerts de l’executiu: “Això no vol dir que algunes de les inversions no les compartim. Sí que ho fem, com per exemple amb el pavelló dels Merinals”, un projecte és llargament reivindicat pels veïns. L’equipament està previst que vegi la llum l’any 2024, amb un cost de 8 milions d’euros i 3.700 metres quadrats.\nAbans que comenci l’estiu, el Govern té previstes adjudicacions i inversions per valor de 20,5 milions d’euros, segons van anunciar Morell i Farrés per última vegada a l’acte de celebració dels dos anys del pacte de la Concòrdia. Hernández reitera que ara el Govern està “en un altre moment d’anuncis, sense saber quan els projectes veuran la llum”.\nArribat l’equador del mandat, ha estat l’únic grup municipal de l’oposició que no ha intervingut públicament en el reclam de formar un “Govern alternatiu” entre ERC, la Crida , Podem i Junts per Sabadell. Hernández es manifesta clarament: “És un moviment que no té recorregut. Entenc que la Crida i ERC el fessin, però és només un gest polític”.\nTemes:Adrián Hernández, Ciutadans


Alguns de vosaltres potser recordeu que quan vaig fer una estada de recerca a Londres acostumava a visitar museus (que allà solen ser gratuïts) i exposicions temporals (generalment, cares) amb S. i també vaig anar a diversos festivals, al ballet, a musicals... Londres, la capital, em va absorbir, sense deixar-me temps per explorar la resta del Regne Unit com havia previst. I això malgrat que va ser un moment d'inflexió per a la meua tesi i que mai no havia treballat tant com ho vaig fer aleshores. Quan vaig tornar a Barcelona, estava culturalment exhausta. No sabia que això existís, però J. i jo havíem estat socis del TR3SC i anàvem molt al teatre els caps de setmana. En tornar, casa va ser l'espai predominant.\nAra ja fa més d'un any que sóc aquí i confesso que sóc una persona a la qual agrada aprofitar les oportunitats. Si sóc a Harvard, miro d'extreure'n el màxim. Si sóc als EUA, en vull conèixer la història, les tradicions i millorar el coneixement de la llengua anglesa. Ja vaig pronosticar abans de venir que, malgrat el munt de llocs que m'agradaria visitar d'aquest país, estava segura que la llista, com sempre, seguiria reportant somnis de futur. Dos anys que passen volant. I veure com es repeteix el cicle: com ja coneixes l'Oktoberfest de Cambridge o el Columbus Day (el segon dilluns d'octubre), el canvi de color de les fulles a la tardor o les decoracions dels porxos amb carabasses. I tot i així vols fer més: per Halloween pintar una carabassa, tornar-ne a gravar una ara amb ornaments no tradicionals, disfressar-te; ara tens més butlletins d'informació sobre les activitats de la zona o els diferents centres de la universitat (aquestes setmanes és l'Octubre cultural a Cambridge-Boston, el HUB i, tot i que m'havia (pre-)apuntat a diverses activitats, com ara rutes literàries de Dickens i Poe, visita a l'Ateneu de Boston, el festival de llum, xerrades sobre metadata o ètica, una visita guiada d'art al MIT, al final la feina m'ha demanat que prioritzés, que arrancar el curs és un estímul i una allau de feina per a tothom). Com els consells que em van donar l'any passat quan acabava d'arribar per aprofitar al màxim aquesta experiència potser els he de revisar: vés d'oient a assignatures, descobreix els voltants... Perquè el temps segueix sent limitat i dos anys passen volant per a moltes coses (mai no hauria dit que pugués viure més de quatre o cinc mesos en un lloc i al cap de més d'un any pensés: ui, que no hauré tingut temps de fer-ho TOT) i es fan més llargs per a d'altres.\nQuan vaig arribar em va atrapar abans Boston que la universitat. Potser perquè les expectatives eren molt i molt altes per a la universitat i no vaig tenir en compte que necessitaria un període d'adaptació pel xoc cultural (no només per qüestions pràctiques, sinó a l'hora de relacionar-me amb la gent, sobretot companys de feina). Fins a l'octubre no vaig descobrir els diferents grups 'd'acollida' de la universitat. Aleshores ja anava a les classes del meu supervisor com a oient, participava a les activitats de Veïns, a l'Institut Cervantes i fins i tot a les de l'Oficina Internacional. Però a l'agost tot això encara no ho coneixia (tot això que ara ha quedat en una esfera molt secundària, perquè em centro en les activitats de dins, dins de la meua universitat, com a postdoc) i el curs no havia començat. Jo estava impacient, tot i que només quedés una quinzena per començar. I vivia en un hotel al bell mig de Boston, un lloc privilegiat per explorar la ciutat. De Boston n'esperava ben poc. J. me n'havia enviat una postal i ell m'havia contat com havia fet el Freedom Trail el mes que va ser aquí un estiu de fa anys. La postal no li feia justícia i vaig pensar que era una ciutat que es visitava ràpid. Però de seguida em va encisar. Boston no m'atrapa només a l'estiu, i ho dic ara que ja fa fresqueta, al costat de l'estufa i tapada amb una manta.\nPerò si només m'hagués atrapat Boston (i Somerville, i Cambridge), amb la gran oferta cultural i lúdica que fa que no te'n puguis desenganxar cap cap de setmana, segurament ara no escriuria aquest apunt. Harvard es va imposar de seguida i l'oferta formativa és tan vasta per a un postdoc, que has de ser molt caut amb la tria perquè la recerca sempre sigui la que s'endugui la feina de cinc dies a la setmana (sí, a vegades canvio dimecres per dissabte, per exemple). I un dia t'adones que de fet, de la vida d'aquí, n'has fet la teua vida, com deia el maig passat. No és el lloc on visc de vol en vol, de Nadal a estiu, o on treballo, com alguns coneguts d'aquí (o que viuen en altres llocs del món) ho han expressat en els seus casos. Això també és casa meua i és l'indret on de fet he tingut la meua primera casa de vida completament adulta. I això fa que tingui unes amistats que m'omplen, com deia l'altre dia a la classe d'anglès. En tan poc temps i saps que ja no estàs sol en un altre continent. I, evidentment, també volem descobrir gustos, paisatges, o simplement passar un dia fred xerrant a casa o en una pastisseria.\nEt sents ple d'experiències, veus un munt d'oportunitats, per a ara i per a més endavant i també visualitzes el rellotget d'arena, que queda menys d'un any. I creix aquest sentiment.\nTot això no era una excusa per dir que el cap de setmana passat vaig treballar fins al migdia de diumenge i per això darrerament no he escrit res gaire elaborat. L'inici de curs ha estat intens, amb un congrés, com el curs passat (normalment solia tenir-ne al segon quadrimestre) i un viatge de cinc dies a D.C. La setmana que ve ja em deuré comprar el vol de tornada de Nadal. I que a més, volia fer-vos cinc cèntims de totes aquestes activitats culturals que hi ha, al meu campus i fora, a la ciutat, dels seminaris acadèmics, de les classes i la metodologia que m'ha sorprès... Estic prioritzant. El meu projecte va per bon camí i vull donar-li una bona empenta sense deixar de tenir algun dia lliure cada setmana i de veure els meus amics. Sóc una persona curiosa, però centrada. El mes de setembre vaig actualitzar molt el blog, un reflex clar de l'inici de les activitats del curs nou; ara s'ha calmat més, això. Ens diuen que vivim en una època de saturació d'informació, també que tenim moltes maneres d'accedir a formació (en línia, per exemple), que com més fàcil és trobar dades també ho és perdre el temps enganxats als perills de la xarxa, que tothom expressa la pròpia opinió en un blog, un llibre (l'autopublicació ho facilita) o a les xarxes socials. I ho rebem tot com una pluja, sense ser conscients potser del temps que hi dediquem. I que això vol dir que ara, més que mai, hem de saber (des)triar. Un dels temes que toco amb els estudiants als quals faig de mentora! El temps segueix sent limitat, m'estranya que Google no hagi muntat cap projecte de recerca dedicat al temps. Potser no me n'he assabentat, però aquí no només hi ha científics, també molts experts en noves tecnologies que segur que podrien matisar-ho. En aquest procés de priorització, el blog seguirà actiu, amb imatges o paraules o la forma d'expressió que s'adigui amb mi en aquell moment. Contenta de tenir el privilegi que uns lectors com vosaltres inverteixin una part del propi temps a llegir-me i a compartir amb mi els pensaments i experiències, de la mateixa manera que jo us dic què em passa pel cap.\nBoston cultura EUA experiències Massachusetts universitat\nAmelia C 9 d’octubre de 2015 a les 14:21\nBuen fin de semana para ti también! Coincido contigo en muchas cosas y eso a pesar de las circunstancias personales tan diferentes que tenemos aquí...\nEsperando con ganas lo de pasar un día frío charlando en casa y más aún en una pastelería jejeje :)\nEutrapèlia 9 d’octubre de 2015 a les 15:17\nEl brunch!! Me encanta que coincidamos con el modo de ver tantas cosas y de reflexionar sobre la vida.\nAmelia C 9 d’octubre de 2015 a les 15:22\nEl brunch está pendiente que no se me olvida!! :)\nEutrapèlia 9 d’octubre de 2015 a les 15:25\nEva 12 d’octubre de 2015 a les 8:27\nSovint em sorprèn la gent quan ens pregunta: "Quan torneu a casa?". A casa? Casa és ací! O quan ens pregunten, simplement, quan "tornarem". Perquè no "tornarem" mai (on?); en tot cas, "partirem".\nEutrapèlia 12 d’octubre de 2015 a les 10:17\nPer a mi, tot i que és aquí on tinc totes les meues coses i els nous amics, casa també està on sigui la meua família. També perquè sé que queda menys d'un any perquè hi torni, encara que aquí m'hi trobi més a gust que mai. Si J. fos aquí potser seria diferent.